32005R1608
L 256/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1608/2005 НА КОМИСИЯТА
от 30 септември 2005 година
за изменение на Регламент (ЕИО) № 3149/92 за определяне на подробни правила за снабдяването с храна от интервенционни складове в полза на най-нуждаещите се лица в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3730/87 на Съвета от 10 декември 1987 г. за определяне на общи правила за снабдяването с храна от интервенционни складове на определени организации и за разпределянето ѝ сред най-нуждаещите се лица в Общността (1), и по-специално член 6 от него,
като има предвид, че:
(1)
Член 4 от Регламент (ЕИО) № 3149/92 на Комисията (2) определя подробни правила за поканите за участие в търгове, отнасящи се до организирането на доставките в държавите-членки, участващи в мярката на Общността, свързана с разпределяне на храна от интервенционните запаси в полза на най-нуждаещите се лица.
(2)
Продуктите за изтегляне от интервенционните запаси съгласно годишния план могат да се доставят като непреработени или преработени с цел производство на храни или да бъдат изтеглени чрез заплащане за доставката или производството на храни, пуснати в обращение в Общността. В този случай следва да се посочат продуктите в интервенционните запаси, които могат да бъдат изтегляни чрез заплащане за производството на зърнени и млечни продукти.
(3)
За да се реагира по-ефективно на нуждите на благотворителните организации и да се разшири асортимента от доставяните хранителни продукти, следва да се постанови, че продуктите от интервенционните запаси могат, при определени условия, да се влагат в други продукти за целите на производството на храни.
(4)
В съответствие с член 47, параграф 1 от Регламент (ЕО) № 1254/1999 на Съвета от 17 май 1999 г. относно общата организация на пазара в сектора на говеждото и телешкото месо (3) от 1 юли 2002 г. престана да действа публичната интервенция в сектора на говеждото и телешкото месо като постоянен инструмент за подпомагане на пазара. Регламент (ЕИО) № 3149/92 следва да бъде адаптиран към тази нова ситуация.
(5)
Регламент (ЕИО) № 3149/92 следва да бъде съответно изменен.
(6)
Мерките, предвидени в настоящия регламент, са в съответствие със становището на съответните управителни комитети,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 3149/92 се изменя, както следва:
1.
Член 4 се изменя, както следва:
а)
в параграф 1, буква б) трета алинея се заменя със следното:
„Въпреки това, когато в интервенционните запаси няма налично количество ориз, Комисията може да разреши изтеглянето на зърнени храни от интервенционните запаси, за да се плати за доставката на ориз и оризови продукти, пуснати на пазара.“;
б)
в параграф 2, буква а) след трета алинея се въвежда следната алинея:
„В случая, упоменат в трето тире на втора алинея, когато доставките включват ориз или оризови продукти в замяна на зърнени храни, изтеглени от интервенционните запаси, в поканата за участие в търг се посочва, че продуктът, който ще бъде изтеглен, е конкретна зърнена храна, държана на склад от интервенционна агенция.“;
в)
параграф 2a се заменя със следното:
„2a. Продуктите от интервенцията могат да се влагат във или да бъдат добавяни към други продукти, пуснати на пазара за производството на храни, които следва да се доставят с цел изпълнение на плана. В тези случаи продуктите от интервенционните запаси трябва да представляват не по-малко от 40 % от нетното тегло на хранителния продукт, който предстои да се достави.
При случая, упоменат в първа алинея, в поканата за участие в търг ясно се посочва изискването, че продуктът от интервенционните запаси трябва да представлява не по-малко от 40 % от нетното тегло на хранителния продукт, който предстои да се достави.“
2.
В член 5, параграф 1 второ тире се заличава.
3.
Приложението се заличава.
Член 2
Настоящият регламент влиза в сила на 1 октомври 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 септември 2005 година.